ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Σεπτεμβρίου 2006 για τη χορήγηση περιορισμένης κοινοτικής αναγνώρισης στο πολωνικό νηολόγιο [κοινοποιηθείσα υπό τον αριθμό Ε(2006) 4107] (Κείμενο που παρουσιάζει ενδιαφέρον για τον ΕΟΧ) (2006/660/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 94/57/ΕΚ του Συμβουλίου, της 22ας Νοεμβρίου 1994, σχετικά με τους κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών (1), και ιδίως το άρθρο 4 παράγραφος 2, τις επιστολές των πολωνικών αρχών, με ημερομηνία 10 Μαρτίου 2004, των τσεχικών αρχών, με ημερομηνία 4 Ιουλίου 2005, των κυπριακών αρχών, με ημερομηνία 10 Μαρτίου 2006, των αρχών της Μάλτας, με ημερομηνία 13 Μαρτίου 2006, των λιθουανικών αρχών, με ημερομηνία 30 Μαρτίου 2006 και των σλοβακικών αρχών, με ημερομηνία 11 Απριλίου 2006, με τις οποίες ζητήθηκε από την Επιτροπή η χορήγηση κοινοτικής αναγνώρισης στο πολωνικό νηολόγιο (εφεξής «PRS») σύμφωνα με το άρθρο 4 παράγραφος 2 της οδηγίας 94/57/ΕΚ, Εκτιμώντας τα ακόλουθα: (1) Η περιορισμένη αναγνώριση σύμφωνα με το άρθρο 4 παράγραφος 2 της οδηγίας 94/57/ΕΚ αποτελεί αναγνώριση που παρέχεται σε οργανισμούς που είναι γνωστοί ως νηογνώμονες, οι οποίοι πληρούν όλα τα κριτήρια εκτός από εκείνα που ορίζονται στις παραγράφους 2 και 3 του τμήματος Α «Γενικά» του παραρτήματος, η οποία είναι περιορισμένη, ωστόσο, από απόψεως χρόνου και πεδίου εφαρμογής, προκειμένου να αποκτήσει ο εν λόγω οργανισμός μεγαλύτερη πείρα. (2) Η Επιτροπή επαλήθευσε ότι το PRS πληροί όλα τα κριτήρια του παραρτήματος της οδηγίας 94/57/ΕΚ, εκτός εκείνων που ορίζονται στις παραγράφους 2 και 3 του τμήματος Α «Γενικά» του εν λόγω παραρτήματος. (3) Το PRS έχει δεσμευθεί να τηρήσει τις προβλέψεις του άρθρου 15 παράγραφοι 2, 4 και 5 της οδηγίας 94/57/ΕΚ. (4) Οι επιδόσεις του οργανισμού από πλευράς ασφάλειας και ρύπανσης, αν και ελαφρώς χαμηλότερες από τον μέσο όρο των επιδόσεων των αναγνωρισμένων οργανισμών, είναι ικανοποιητικές και δείχνουν θετική εξέλιξη, ειδικά όσον αφορά το μνημόνιο συνεννόησης των Παρισίων για τον έλεγχο των πλοίων από το κράτος του λιμένα, όπου έχει επιτευχθεί ουσιαστική βελτίωση από το 2000. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής COSS η οποία συνεστήθη βάσει του άρθρου 7 της οδηγίας 94/57/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το «πολωνικό νηολόγιο» αναγνωρίζεται βάσει του άρθρου 4 παράγραφος 2 της οδηγίας 94/57/ΕΚ, για περίοδο τριών ετών από την ημερομηνία έκδοσης της παρούσας απόφασης. Άρθρο 2 Οι επιπτώσεις της αναγνώρισης περιορίζονται στην Τσεχική Δημοκρατία, την Κύπρο, τη Λιθουανία, τη Μάλτα, την Πολωνία και τη Σλοβακική Δημοκρατία. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 29 Σεπτεμβρίου 2006.

[Source: multi_eurlex | Tokens: 2573]